Riżoluzzjoni tal-Parlament Ewropew tat- 22 ta' April 2008 b'osservazzjonijiet li jiffurmaw parti integrali mid-deċiżjoni dwar il-kwittanza rigward l-implimentazzjoni tal-baġit ġenerali tal-Unjoni Ewropea għas-sena finanzjarja 2006, Taqsima IX – il-Kontrollur Ewropew għall-Protezzjoni tad-Data



Official Journal L 088 , 31/03/2009 P. 0091 - 0092



Riżoluzzjoni tal-Parlament Ewropew tat- 22 ta' April 2008 b'osservazzjonijiet li jiffurmaw parti integrali mid-deċiżjoni dwar il-kwittanza rigward l-implimentazzjoni tal-baġit ġenerali tal-Unjoni Ewropea għas-sena finanzjarja 2006, Taqsima IX – il-Kontrollur Ewropew għall-Protezzjoni tad-Data IL-PARLAMENT EWROPEW, wara li kkunsidra l-baġit ġenerali tal-Unjoni Ewropea għas-sena finanzjarja 2006 [1], wara li kkunsidra l-kontabilità annwali finali tal-Komunitajiet Ewropej għas-sena finanzjarja 2006 – Volum I (C6-0370/2007) [2], wara li kkunsidra r-rapport annwali tal-Kontrollur Ewropew għall-Protezzjoni tad-Data dwar l-awtorità tal-kwittanza rigward il-verifiki interni mwettqa fl-2006, wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2006 u r-rapporti speċjali tal-Qorti tal-Awdituri, flimkien mat-tweġibiet tal-istituzzjonijiet li ġew verifikati [3], wara li kkunsidra l-istqarrija ta' assigurazzjoni dwar l-affidabilità tal-kontijiet kif ukoll tal-legalità u r-regolarità tat-tranżazzjonijiet sottostanti pprovduti mill-Qorti tal-Awdituri skont l-Artikolu 248 tat-Trattat KE [4], wara li kkunsidra l-Artikoli 272(10), 274, 275 u 276 tat-Trattat KE, wara li kkunsidra r-Regolament tal-Kunsill (KE, Euratom) Nru 1605/2002 tal- 25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej [5], u partikolarment l-Artikoli 50, 86, 145, 146 u 147 tiegħu, wara li kkunsidra l-Artikolu 71 u l-Anness V tar-Regoli ta' Proċedura tiegħu, wara li kkunsidra r-rapport tal-Kumitat għall-Kontroll tal-Baġit (A6-0094/2008), 1. Jinnota li fl-2006 il-Kontrollur Ewropew għall-Protezzjoni tad-Data (EDPS) kellu approprjazzjonijiet ta' impenn disponibbli li jammontaw għal total ta' EUR 4138378 (2005: EUR 2840733), b'rata ta' utilizzazzjoni ta' 93,3 %; 2. Jinnota li l-verifika tal-EDPS mill-Qorti Ewropea tal-Awdituri ma waslet għal ebda osservazzjoni materjali fir-rigward tal-EDPS; jinnota li, wara l-introduzzjoni tal-kontabilità tad-dovuti fis-seħħ mill- 1 ta' Jannar 2005, id-dikjarazzjonijiet finanzjarji tal-EDPS urew rendiment ekonomiku negattiv għas-sena 2006 (EUR 1402513) u totali simili għall-attiv u l-passiv (EUR 23517); 3. Jinnota li fis- 7 ta' Diċembru 2006 l-ftehima dwar il-koperazzjoni amministrattiva bejn is-Segretarjati Ġenerali tal-Kummissjoni, il-Parlament u l-Kunsill, iffirmata flimkien mal-EDPS, ġiet imġedda għal perjodu ulterjuri ta' 3 snin b'effett mis- 16 ta' Jannar 2007; 4. Jinnota li, ibbażata fuq il-ftehima dwar il-koperazzjoni msemmija hawn fuq, il-ġestjoni amministrattiva tal-missjonijiet kollha tal-EDPS hija żgurata mill-Uffiċċju tal-Uffiċjal inkarigat mill-pagi tal-Kummissjoni u l-istess regoli interni japplikaw għar-rimbors tal-ispejjeż tal-akkomodazzjoni li jkunu ġew imġarrba matul missjoni għaż-żewġ kategoriji tagħha kif ukoll għaż-żewġ Membri tagħha u għall-istaff; 5. Jinnota b'sodisfazzjon li l-proċessi ta' verifikar minn qabel "ex post" u l-ħruġ tal-opinjonijiet finali mill-EDPS imxew "il quddiem sew u l-iskadenza tar-Rebbiegħa 2007 imposta mill-EDPS ħeġġet istituzzjonijiet u korpi biex iżidu l-isforzi tagħhom biex jissodisfaw l-obbligi notifikati; 6. Jinnota li bid-deċiżjoni tas- 7 ta' Novembru 2006 l-EDPS iddeċidiet li tfassal struttura ta' kontroll intern xierqa għall-attivitajiet u l-ħtiġijiet tagħha; 7. Jilqa" b'sodisfazzjon il-pubblikazzjoni annwali mill-EDPS u mill-Assistent tal-EDPS, tad-dikjarazzjoni tal-interessi finanzjarji tagħhom, b'formola simili għal dik mimlija kull sena mill-Membri tal-Parlament Ewropew, li fiha tagħrif rilevanti dwar affarijiet bħal attivitajiet professjonali li għandhom ikunu ddikjarati kif ukoll karigi u attivitajiet remunerati; 8. Jifraħ lill-EDPS dwar id-deċiżjoni tiegħu tat- 12 ta' Settembru 2007 li jirrispetta l-Ftehima Interistituzzjonali tal- 25 ta' Mejju 1999 bejn il-Parlament Ewropew, il-Kunsill u l-Kummissjoni dwar investigazzjonijiet interni min-naħa ta' OLAF [6] fl-applikar tas-sistema stabbilita mir-Regolament (KE) Nru1073/1999 [7]. [1] ĠU L 78, 15.3.2006. [2] ĠU C 274, 15.11.2007, p. 1. [3] ĠU C 273, 15.11.2007, p. 1. [4] ĠU C 274, 15.11.2007, p. 130. [5] ĠU L 248, 16.9.2002, p. 1. [6] ĠU L 136, 31.5.1999, p. 15. [7] Regolament (KE) Nru 1073/1999 tal-Parlament Ewropew u tal-Kunsill tal- 25 ta' Mejju 1999 rigward l-investigazzjonijiet imwettqa mill-Uffiċċju Ewropew ta' Kontra l-Frodi (OLAF) (ĠU L 136, 31.5.1999, p. 1). --------------------------------------------------